text: DSB betaler penge tilbage for Storebæltsforsinkelsen
  02 juli 2018 kl. 14.44
  Togene stod mandag eftermiddag stille i 90 minutter, da en brændende bil stoppede al trafik over og under Storebælt.
  DSB har et plaster på såret klar til de mange rejsende, der i dag blev forsinket på grund af branden på Storebæltsbroen: En ny billet eller kolde kontanter.
  Blev du forsinket med mere end 30 minutter på din togtur, da en bilbrand i eftermiddag standsede al togtrafik via Storebælt, så har du krav på kompensation fra DSB for forsinkelsen.
  Togene stod helt stille i 90 minutter - og det udløser en kompensation på 75 procent af billettens pris, hvis du fortsatte rejsen - eller en ny billet.
  Du kan søge kompensation, hvis du er forsinket mere end 30 minutter på din rejse med fjern-, regional- eller S-tog i Danmark og har du rejst med billet, klippekort, rejsekort eller årskort.
  Størrelsen på din kompensation, afhænger af, hvor meget du er blevet forsinket på din rejse.
  Har du krav på kompensation, kan du vælge enten at få din kompensation som en ny billet, som udstedes til samme strækning, som du blev forsinket på eller få indsat penge på din NemKonto som kompensation, hvis beløbet er større end 25 kroner.
  Kompensationen beregnes ud fra forsinkelsens størrelse:
  30 minutter eller mere:  25 procent af rejsens pris60 minutter eller mere:  50 procent af rejsens pris90 minutter eller mere:  75 procent af rejsens pris120 minutter eller mere:100 procent af rejsens pris
  
  